Beurtkrag dié week nog met onsArgieffoto bloot ter illustrasie. (Foto: Christopher Bill/Unsplash) Eskom sal in die komende week fase 3- en fase 4-beurtkrag afwisselend instel. Die kragvoorsiener het Sondagmiddag aangekondig dat fase 3 daagliks tussen 00:00 en 16:00 van krag sal wees, waarna dit na fase 4 sal oorskakel. “Fase 4-beurtkrag sal dus gedurende die spitstye in die aand, tussen 16:00 en 00:00, geld,” lui Eskom se jongste verklaring oor die stand van sake. Dié beurtkragskedule sal tot Donderdag geld. Eskom ervaar steeds uitdagings met diesel van sy verskaffer en dit beperk die beskikbaarheid van diesel in grootmaat vir die Ankerlig‑ en Gourikwa-oopsiklusgasturbines. Dié turbines het ŉ gesamentlike opwekkingskapasiteit van 2 000 MW wanneer dit in werking is. “Hoewel ons ŉ aflewering van diesel Dinsdag verwag, is dit nie duidelik of die onstabiele verskaffing daarvan gaan voortduur nie,” sê Eskom. “Dit is dus nodig om met beurtkrag voort te gaan om die gebruik van noodopwekkingsreserwes te beperk.”